ΑΠΌΦΑΣΗ (ΕΕ, Ευρατόμ) 2015/54 ΤΟΥ ΣΥΜΒΟΥΛΊΟΥ ΚΑΙ ΤΗΣ ΕΠΙΤΡΟΠΉΣ της 17ης Νοεμβρίου 2014 σχετικά με τη θέση που πρόκειται να ληφθεί εξ ονόματος της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας στο πλαίσιο του συμβουλίου σύνδεσης που συγκροτήθηκε με τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου, σε σχέση με λήψη αποφάσεων του συμβουλίου σύνδεσης για τη θέσπιση του εσωτερικού κανονισμού του συμβουλίου σύνδεσης, της επιτροπής σύνδεσης και δύο υποεπιτροπών, τη συγκρότηση δύο υποεπιτροπών και την ανάθεση ορισμένων εξουσιών από το συμβούλιο σύνδεσης στην επιτροπή σύνδεσης στη σύνθεσή της για τα εμπορικά θέματα ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 217, σε συνδυασμό με το άρθρο 218 παράγραφος 9, Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 101, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Το άρθρο 431 της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου (1) (εφεξής «η συμφωνία») προβλέπει την προσωρινή εφαρμογή μέρους της συμφωνίας. (2) Το άρθρο 3 της απόφασης 2014/494/ΕΕ του Συμβουλίου (2) καθορίζει τα τμήματα της συμφωνίας που πρέπει να εφαρμοστούν σε προσωρινή βάση. (3) Το άρθρο 405 παράγραφος 2 της συμφωνίας προβλέπει ότι το συμβούλιο σύνδεσης θεσπίζει τον εσωτερικό κανονισμό του. (4) Σύμφωνα με το άρθρο 405 παράγραφος 3 της συμφωνίας, η προεδρία του συμβουλίου σύνδεσης ασκείται εκ περιτροπής από αντιπρόσωπο της Ένωσης και αντιπρόσωπο της Γεωργίας. (5) Το άρθρο 407 παράγραφος 1 της συμφωνίας ορίζει ότι το συμβούλιο σύνδεσης επικουρείται από την επιτροπή σύνδεσης κατά την άσκηση των καθηκόντων και λειτουργιών του, ενώ, σύμφωνα με το άρθρο 408 παράγραφος 1 της συμφωνίας, το συμβούλιο σύνδεσης καθορίζει, στον εσωτερικό κανονισμό του, τα καθήκοντα και τη λειτουργία της επιτροπής σύνδεσης. (6) Το άρθρο 409 παράγραφος 2 της συμφωνίας προβλέπει ότι το συμβούλιο σύνδεσης μπορεί να αποφασίσει να συγκροτήσει οποιαδήποτε άλλη ειδική υποεπιτροπή ή φορέα σε συγκεκριμένους, απαραίτητους για την εκτέλεση της παρούσας συμφωνίας, τομείς, που το επικουρούν κατά την εκτέλεση των καθηκόντων του. Κατά το άρθρο 409 παράγραφος 3 της συμφωνίας, η επιτροπή σύνδεσης μπορεί να συστήσει και υποεπιτροπές. (7) Το συμβούλιο σύνδεσης είναι κατά το άρθρο 404 παράγραφος 1 της συμφωνίας υπεύθυνο για την εποπτεία και την παρακολούθηση της εφαρμογής και της εκτέλεσης της συμφωνίας. Το συμβούλιο σύνδεσης μπορεί κατά το άρθρο 408 παράγραφος 2 της συμφωνίας να μεταβιβάζει στην επιτροπή σύνδεσης μέρος των εξουσιών του, περιλαμβανομένης της εξουσίας του να λαμβάνει δεσμευτικές αποφάσεις. Είναι σκόπιμο να αναθέσει το συμβούλιο σύνδεσης στην επιτροπή σύνδεσης, στη σύνθεσή της για τα εμπορικά θέματα, κατά τα οριζόμενα στο άρθρο 408 παράγραφος 4 της συμφωνίας, την εξουσία επικαιροποίησης ή τροποποίησης των παραρτημάτων της εν λόγω συμφωνίας τα οποία αφορούν τα κεφάλαια 1, 3, 5, 6 της συμφωνίας (παράρτημα XV-Γ της συμφωνίας) και 8 του τίτλου IV (Εμπόριο και συναφή με το εμπόριο θέματα), σύμφωνα με το άρθρο 406 παράγραφος 3 και το άρθρο 408 παράγραφος 2 της συμφωνίας, στον βαθμό που δεν υφίστανται ειδικές διατάξεις στα εν λόγω κεφάλαια της συμφωνίας σχετικά με την επικαιροποίηση ή την τροποποίηση των παραρτημάτων της εν λόγω συμφωνίας. (8) Προκειμένου να εξασφαλισθεί η αποτελεσματική εφαρμογή της συμφωνίας, θα πρέπει να θεσπισθεί το συντομότερο δυνατόν με γραπτή διαδικασία ο εσωτερικός κανονισμός συμβουλίου σύνδεσης, επιτροπής σύνδεσης και υποεπιτροπών. (9) Η θέση της Ένωσης στο συμβούλιο σύνδεσης θα βασισθεί συνεπώς στα επισυναπτόμενα σχέδια αποφάσεων, ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Η θέση που θα λάβουν η Ευρωπαϊκή Ένωση και η Ευρωπαϊκή Κοινότητα Ατομικής Ενέργειας στο πλαίσιο του συμβουλίου σύνδεσης που συγκροτήθηκε με βάση το άρθρο 404 της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου, θα βασισθεί στο σχέδιο αποφάσεων του συμβουλίου σύνδεσης που επισυνάπτεται στην παρούσα απόφαση, σε σχέση με: - τη θέσπιση του εσωτερικού κανονισμού του συμβουλίου σύνδεσης, της επιτροπής σύνδεσης και των υποεπιτροπών, - τη συγκρότηση δύο υποεπιτροπών, και - την ανάθεση ορισμένων εξουσιών από το συμβούλιο σύνδεσης στην επιτροπή σύνδεσης στη σύνθεσή της για τα εμπορικά θέματα, κατά τα προβλεπόμενα στο άρθρο 408 παράγραφος4 της συμφωνίας. 2. Οι εκπρόσωποι της Ένωσης στο συμβούλιο σύνδεσης μπορούν να συμφωνήσουν ως προς ήσσονος σημασίας τεχνικές αλλαγές στα σχέδια των αποφάσεων του συμβουλίου σύνδεσης χωρίς περαιτέρω απόφαση του Συμβουλίου της Ευρωπαϊκής Ένωσης. Άρθρο 2 Η προεδρία του συμβουλίου σύνδεσης ασκείται, από την πλευρά της Ένωσης, από την Ύπατη Εκπρόσωπο της Ένωσης για θέματα εξωτερικής πολιτικής και πολιτικής ασφάλειας υπό την ιδιότητά της ως προέδρου του Συμβουλίου Εξωτερικών Υποθέσεων της Ευρωπαϊκής Ένωσης. Άρθρο 3 Η παρούσα απόφαση αρχίζει να ισχύει από την ημερομηνία της έγκρισής της. Βρυξέλλες, 17 Νοεμβρίου 2014.

[Source: multi_eurlex | Tokens: 4800]